Լեւոն Գ. (1270-1289) եղած է իմաստուն, ուսեալ եւ քաջ թագաւոր մը, որ մղած է յաղթական կռիւներ Եգիպտոսի սուլթանին դէմ: 1281ին, Հոմսի (Սուրիա) ճակատամարտին, հայկական բանակին կողքին եղած են նաեւ ֆրանսական եւ վրացական զօրքեր: Հայկական հին մատենագրութեան ձեռագիրներէն շատերուն պահպանումը կը պարտինք այս լուսաւորեալ թագաւորի խնամքին: Ան եւրոպական շատ երկիրներու հետ կնքած է առեւտրական դաշինքներ ու մեծապէս զարգացուցած Այաս նաւահանգիստի վաճառականութիւնը: